રફીસાહેબ રોજનો અડધો કલાક રિયાઝ કરતા હતા. ખાવાપીવામાં કોઈ ખાસ પરહેઝ નહોતા કરતા. બરફનું ઠંડું પાણી પણ પી લેતા અને દિવસમાં બે-ત્રણ વાર ઠંડી લસ્સી પણ પી લેતા. અતિશય ઠંડીની સીઝનમાં પણ ક્યારેય ઠંડા પાણીથી દૂર રહેવાનું તેમને મંજૂર નહોતું. ઍર-કન્ડિશન્ડ રૂમની અતિશય ઠંડક પણ તેમના અવાજને કોઈ અસર પહોંચાડી શકી નહોતી. સારું અને સ્વાદિષ્ટ ખાવાના તેઓ શોખીન હતા. જ્યારે તેમને કોઈ ખાવાપીવા માટે સલાહ આપતું ત્યારે તેઓ કહેતા કે અવાજ તો ઉપરવાળાની દેન છે, એને જ્યારે જોઈશે ત્યારે એ મારી પાસેથી પાછો લઈ લેશે.